ไทยพาณิชย์ปรับเป้าสินเชื่อบ้านเป็น1.2แสนล.
“ไทยพาณิชย์” ปรับประมาณการสินเชื่อบ้านปีนี้เป็น 1.1-1.2 แสนล้านบาท หลัง 9 เดือนโตทะลุเป้า คาดทั้งปีสินเชื่อคงค้างแตะ 4 แสนล้านบาท
9 ต.ค. 2555

“ไทยพาณิชย์” ปรับประมาณการสินเชื่อบ้านปีนี้เป็น 1.1-1.2 แสนล้านบาท หลัง 9 เดือนโตทะลุเป้า คาดทั้งปีสินเชื่อคงค้างแตะ 4 แสนล้านบาท




นางพิกุล ศรีมหันต์ ผู้ช่วยผู้จัดการใหญ่ สายสินเชื่อเพื่อที่อยู่อาศัย ธนาคารไทยพาณิชย์ เปิดเผยว่า  ธนาคารได้ปรับประมาณการเติบโตของสินเชื่อบ้านปล่อยใหม่ในปีนี้เพิ่มขึ้นเป็น 1.1-1.2 แสนล้านบาท จากเดิมที่วางเป้าหมายเอาไว้ที่ 8 หมื่นล้านบาท  เนื่องจากในช่วง 9 เดือนที่ผ่ายมา สินเชื่อมีการขยายตัวไปแล้วถึง 9.5 หมื่นล้านบาทหรือเติบโตขึ้น 9 % จากปีที่ผ่านมา โดยแบ่งเป็นการเติบโตของสินเชื่อบ้าน 8 หมื่นล้านบาทและสินเชื่อบ้านแลกเงิน 1.5 หมื่นล้านบาท   
ทั้งนี้ ในช่วงที่เหลือของปีคาดว่าธนาคารจะสามารถปล่อยสินเชื่อเพิ่มได้อีกราว 2.5 หมื่นล้านบาท เนื่องจากในไตรมาสนี้จะมีโครงการที่อยู่อาศัยแนวสูงสร้างเสร็จใหม่เข้าสู่ตลาดหลายโครงการ ทั้งในพื้นที่กรุงเทพและหัวเมืองสำคัญ เช่น หัวหิน พัทยา ภูเก็ต ชลบุรี ขอนแก่น เชียงใหม่  ขณะเดียวกันยอดขายบ้านแนวราบก็จะเริ่มกลับเข้าสู่ภาวะปกติ จึงคาดว่าในไตรมาสสุดท้ายนี้จะมียอดโอนเกิดขึ้นไม่ต่ำกว่า 5 หมื่นล้านบาท
“สำหรับยอดโอนที่จะเกิดขึ้นในไตรมาสสุดท้ายนี้ ธนาคารหวังส่วนแบ่งเอาไว้ราว 2 หมื่นล้านบาท อีก 5 พันล้านบาทจะมาจากสินเชื่อมายโฮมมายแคช  ซึ่งถ้าทำได้จะทำให้ธนาคารปิดยอดสินเชื่อคงค้างทั้งปีได้ที่ 4 แสนล้านบาท” นางพิกุล กล่าว